Diari Oficial de la Generalitat Valenciana


Sumari del DOGV 3630, del 22-11-1999 (1999/9609)

RESOLUCIÓ de 3 de setembre de 1999, de la Direcció General de Treball i Seguretat Laboral, per la qual es disposen el registre i la publicació de l'acord d'adhesió del comité Econòmic i Social al II Conveni Col·lectiu del Personal Laboral al Servei de l'Administració Autonòmica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3630

Data del DOGV
:   22-11-1999

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/9609


Data del document
:   03-09-1999

Organisme emissor
:   Conselleria d'Ocupació

Tipus de document
:   Resolució

RESOLUCIÓ de 3 de setembre de 1999, de la Direcció General de Treball i Seguretat Laboral, per la qual es disposen el registre i la publicació de l'acord d'adhesió del Comité Econòmic i Social al II Conveni Col·lectiu del Personal Laboral al Servei de l'Administració Autonòmica. [1999/S9609]
  
Vist el text de l'acord d'adhesió del comité Econòmic i Social de la Comunitat Valenciana, subscrit en data 6 de maig de 1999, entre el Sr. Rafael Cerdá Ferrer, com a president del CES-CV i el senyor Vicent Josep Frias Diago, en representació dels treballadors, pel qual convenen l'adhesió a la totalitat del II Conveni Col·lectiu del Personal Laboral al Servei de l'Administració Autonòmica, publicat en el Diari Oficial de la Generalitat Valenciana número 2.527, de 12 de juny de 1995, havent-se adjuntat l'informe favorable de la Conselleria d'Economia i Hisenda, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, aquesta Direcció General de Treball i Seguretat Laboral, d'acord amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, i el depòsit del text original de l'acord d'adhesió, amb notificació a la Comissió Negociadora.
  
Segon
  
Disposar-ne la publicació en el Diari Oficial de la Generalitat Valenciana.
  
València, 3 de setembre de 1999.- El director general de Treball i Seguretat Laboral: Román Ceballos Sancho.
  
Acord entre el comité Econòmic i Social de la Comunitat Valenciana, Institució de la Generalitat Valenciana, i el personal d'aquest organisme.
  
Castelló, 6 de maig de 1999
  
Reunits
  
El senyor Rafael Cerdá Ferrer, com a president del comité Econòmic i Social de la Comunitat Valenciana, i el senyor Vicent Josep Frias Diago, en representació dels treballadors del comité Econòmic i Social, elegit per a la firma d'aquest document i l'acord del qual s'adjunta
  
Exposen
  
1. Que l'article 92 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, preveu la possibilitat que en les respectives unitats de negociació, les parts legitimades per a negociar poden adherir-se de comú acord a la totalitat d'un conveni col·lectiu en vigor, sempre que no estiguen afectades per un altre, comunicant-ho a l'autoritat laboral competent, a l'efecte de registre.
  
2. Que l'article 87, en relació amb l'article 80 de l'esmentat Reial Decret Legislatiu 1/1995, estableix la legitimació per a negociar en l'àmbit de l'empresa.
  
3. Que el Diari Oficial de la Generalitat Valenciana de data 12 de juny de 1995 número 2.527 publica el II Conveni Col·lectiu per al Personal Laboral al Servei de l'Administració Autonòmica, amb vigència des de la data de la publicació.
  
4. Que l'article segon apartat b) preveu que aquest II Conveni Col·lectiu podrà ser d'aplicació al personal laboral pertanyent a organismes, institucions i empreses públiques dependents de la Generalitat Valenciana que en sol·liciten l'adhesió, segons el que s'ha previst en l'article 92 de l'Estatut dels Treballadors.
  
5. Els treballadors del comité Econòmic i Social de la Comunitat Valenciana, reunits en assemblea el dia 10 de febrer de 1999, acordaren per unanimitat adherir-se al II Conveni Col·lectiu del Personal Laboral al Servei de l'Administració Autonòmica.
  
Basant-se en tot l'anterior, les parts es reconeixen mútuament en la respectiva representació i de comú acord, acorden:
  
Primer
  
El comité Econòmic i Social de la Comunitat Valenciana s'adhereix en la totalitat al II Conveni Col·lectiu del Personal Laboral al Servei de l'Administració Autonòmica publicat en el Diari Oficial de la Generalitat Valenciana núm. 2.527 de data 12 de juny de 1995.
  
Segon
  
Aquest acord tindrà efectes a partir de la data de la firma d'aquest document.
  
Tercer
  
Aquesta adhesió s'estendrà de forma automàtica a tots aquells acords que adopten els òrgans competents per al desenvolupament i la interpretació del conveni objecte d'aquest acord.
  
Quart
  
Aquells acords adoptats en l'àmbit de l'administració de la Generalitat Valenciana per al personal laboral s'aplicaran de forma automàtica al personal dependent del comité Econòmic i Social de la Comunitat Valenciana, tal com ja es manifestà al seu dia el ple d'aquest organisme.
  
Cinqué
  
S'annexa al present acord la plantilla del personal del comité Econòmic i Social de la Comunitat Valenciana.
  
Sisé
  
Comunicar aquest acord a la direcció general competent, que en aquest cas és la Direcció General de Treball, per al registre i la publicació.
  
I com a prova de conformitat, firmen set exemplars originals al lloc i en la data de la capçalera.
  
President del CES-CV: Rafael Cerdá Ferrer
  
Representant personal CES: Vicent J. Frias Diago
  
Annex I
  
Plantilla del comité Econòmic i Social de la Comunitat Valenciana
  
Lloc de treball número 1. Titulació de llicenciat superior en Ciències Econòmiques o Ciències Empresarials. Categoria professional de llicenciat superior. Funcions d'assessorament als distints òrgans del comité en matèries econòmiques. Elaboració dels estudis que li siguen encomanats. Creació de bases de dades estadístiques per al comité Econòmic i Social. Elaboració mensual d'informes sobre conjuntura econòmica. Preparació anual de la memòria sobre la situació socioeconòmica i laboral de la Comunitat Valenciana. Organització d'activitats pròpies del comité. Assessorament comptable i supervisió dels comptes i balanços del comité. Assistència a les comissions del comité exercint funcions de secretaria. Substitució del secretari del comité en cas de vacant, absència o malaltia. Qualssevol altres inherents a la titulació.
  
Lloc de treball número 2. Titulació de llicenciat Superior en Ciències Econòmiques o Ciències Empresarials. Categoria professional de llicenciat superior. Funcions d'assessorament als distints òrgans del comité en matèries econòmiques. Elaboració dels estudis que li siguen encomanats. Creació de bases de dades estadístiques per al comité Econòmic i Social. Elaboració mensual d'informes sobre conjuntura econòmica. Preparació anual de la memòria sobre la situació socioeconòmica i laboral de la Comunitat Valenciana. Organització d'activitats pròpies del comité. Assessorament comptable i supervisió dels comptes i balanços del comité. Assistència a les comissions del comité exercint funcions de secretaria. Substitució del secretari del comité en cas de vacant, absència o malaltia. Qualssevol altres inherents a la seua titulació.
  
Lloc de treball número 3. Titulació de llicenciat en Dret. Categoria professional de llicenciat superior. Funcions d'assessorament als distints òrgans del comité en matèries jurídiques. Elaboració dels estudis i informes jurídics que li siguen encomanats. Preparació de materials per a les comissions de treball. Estudi i agrupació d'esmenes. Preparació anual de la memòria sobre la situació socioeconòmica i laboral de la Comunitat Valenciana. Elaboració de memòries i expedients administratius per a contractacions. Organització d'activitats pròpies del comité. Assistència a les comissions del comité exercint funcions de secretaria. Substitució del secretari del comité en cas de vacant, absència o malaltia. Qualssevol altres inherents a la seua titulació.
  
Lloc de treball número 4. Titulació de llicenciat en Dret. Categoria professional de llicenciat superior. Elaboració, organització i seguiment de les relacions institucionals del comité amb els distints consells econòmics i socials de les comunitats autònomes i amb el comité Econòmic i Social de l'Estat. Organització, elaboració i seguiment de les relacions entre el comité i els ens participatius de la Unió Europea. Assessorament, assistència i organització de les activitats formatives del comité. Assistència directa a la Presidència del comité. Qualssevol altres inherents a la seua titulació.
  
Lloc de treball número 5. Titulació de batxiller superior, formació professional II, accés a la universitat majors de 25 Anys. Categoria professional d'administratiu. Funcions de coordinació de l'Oficina Administrativa del comité. Supervisió del treball realitzat pels auxiliars administratius. Portament de la comptabilitat de l'organisme, relacionant els comptes de gestió amb les distintes partides pressupostàries, realització del seguiment del pressupost, donant compte periòdic del seu estat d'execució als òrgans del comité. Comptabilització i seguiment dels expedients de modificació pressupostària. Tramitació de documents comptables en les distintes fases i tipus, comprovació i seguiment de cada proposta de pagament fins a la seua materialització. Comprovació i conciliació del compte bancari. Caixera habilitada. Elaboració de comptes anuals. Preparació de memòries simples de contractació, redacció de cartes i oficis. Actes de recepció i conformitat de béns inventariables, realització i control de l'inventari d'immobilitzat, les seues modificacions i amortitzacions. Control i organització del registre i arxiu. Els treballs comptables es realitzen mitjançant el corresponent programa informàtic, i tractament de textos en els altres casos. Qualssevol altres inherents a la seua categoria professional.
  
Lloc de treball número 6. Titulació de graduat escolar. Categoria professional d'auxiliar administratiu. Funcions administratives relacionades amb les sessions dels òrgans del comité, que comprenen convocatòries, control d'assistències dels membres del Comité Econòmic i Social i elaboració de les butlletes d'estat per a l'assignació de la partida pressupostària prevista per la seua participació, elaboració, mecanització i arxiu d'actes. Portament del registre de l'organisme, classificació de la correspondència, elaboració, segons les instruccions rebudes, de cartes i oficis. Realització de treballs amb l'equip informàtic de gràfics, quadres i estadístiques. Operacions comptables simples amb preparació de documents bancaris. Realització i actualització de les bases de dades per a efectuar tots els enviaments del comité Econòmic i Social, com ara revista, publicacions, cursos, etc. Funcions administratives relacionades amb l'elaboració de dictàmens i informes. Totes aquestes funcions es realitzen mitjançant el maneig d'elements informatitzats i amb tractament de distintes aplicacions informàtiques, com ara Winword, Excel, etc. Qualssevol altres inherents a la seua categoria professional.
  
Lloc de treball número 7. Titulació de ggraduat escolar. Categoria professional d'auxiliar administratiu. Funcions administratives relacionades amb l'elaboració de dictàmens, informes, recomanacions, memòries i totes altres funcions encomanades per la llei al comité Econòmic i Social. Preparació de documentació, certificats d'assistència, citacions, etc. Tractament informàtic dels informes i dictàmens per a la seua publicació. Estudi d'ofertes de proveïdors sobre les adquisicions de béns materials del comité, sota la supervisió del secretari. Estudi i instal·lació dels programes informàtics i assessorament sobre aquests a la plantilla. Operacions comptables simples amb preparació de documents bancaris. Totes les relacionades amb el tractament informàtic de textos, gràfics i taules. Recerca de dades via Internet, maneig del correu electrònic. Suport al Gabinet Tècnic en l'elaboració de la memòria sobre la situació socioeconòmica i laboral de la Comunitat Valenciana. Qualssevol altres inherents a la seua categoria professional.
  
Lloc de treball número 8. Titulació de graduat escolar. Categoria professional d'auxiliar administratiu. Funcions administratives. Col·laborar en el portament de la comptabilitat del comité, realitzant les funcions materials d'emplenament dels documents comptables de distint tipus i en totes les seues fases. Coordinació de les relacions institucionals del comité, tant amb autoritats i altres organismes, com amb els mitjans de comunicació. Preparació de les activitats del comité, i també de les desenvolupades pel president, els vicepresidents, el secretari i tots altres membres del comité en raó del seu càrrec. Tractament informàtic de dictàmens, informes i documents dels òrgans del comité, incloses les memòries anuals amb elaboració de gràfics, quadres i taules. Qualssevol altres inherents a la seua categoria professional.
  
Lloc de treball número 9. Titulació de graduat escolar. Categoria professional de subaltern. Custòdia de màquines, mobiliari i instal·lacions en general. Control d'accessos i informació al públic i control de la centraleta de telèfon. Preparació del correu, tramesa d'aquest, distribució de la correspondència. Utilització de màquines reproductores, realitzant la composició de textos, enquadernadores i telefax. Manteniment i cura d'aquestes, i també del material d'oficina del comité. Buidatge de premsa i textos legals, localització d'aquests per al lliurament als membres del comité. Arxiu i classificació mitjançant procediments informàtics de disposicions legals, articles i llibres. Realització de gestions davant bancs i organismes oficiales. Compres menors. Preparació de les dependències i sala de plens per a les distintes reunions dels òrgans del comité, disposant tot el que siga necessari per al seu desenvolupament: documentació, material, restauració, etc. Qualssevol altres funcions inherents a la seua categoria professional.
  
Nombre total de treballadors: 9.
  
Personal Gabinet Tècnic, llicenciat superior: 4.